CELEX: 32016R0263
Language: sk
Date: 2016-02-25 00:00:00
Title: Nariadenie Komisie (EÚ) 2016/263 z 25. februára 2016, ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o názov kategórie potravín 12.3. Ocot (Text s významom pre EHP)

26.2.2016   
            
            
               SK
            
            
               Úradný vestník Európskej únie
            
            
               L 50/25
            
         NARIADENIE KOMISIE (EÚ) 2016/263
   z 25. februára 2016,
   ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o názov kategórie potravín 12.3. Ocot
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky schválené na používanie v potravinách, ako aj podmienky ich používania.
            
         
               (2)
            
            
               Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.
            
         
               (3)
            
            
               Pri tvorbe zoznamu Únie obsahujúceho prídavné látky v potravinách sa vychádzalo z prídavných látok povolených na použitie v potravinách v súlade so smernicami Európskeho parlamentu a Rady 94/35/ES (3), 94/36/ES (4) a 95/2/ES (5), pričom sa vopred preskúmal ich súlad s článkami 6, 7 a 8 nariadenia (ES) č. 1333/2008. Do zoznamu Únie sa prídavné látky v potravinách zaraďujú podľa kategórií potravín, do ktorých sa môžu pridávať.
            
         
               (4)
            
            
               V časti D zoznamu Únie patrí do potravinovej kategórie 12. Soli, korenia, polievky, omáčky, šaláty a proteínové výrobky aj podkategória 12.3. Ocot. V časti E zoznamu Únie sa stanovujú tieto povolené prídavné látky v kategórii potravín 12.3: prídavné látky skupiny I, karamely (E 150a – d) a oxid siričitý – siričitany (E 220 – 228) len vo fermentovanom octe.
            
         
               (5)
            
            
               Kyselina octová (používaná aj ako prídavná látka v potravinách E 260) by sa mohla po zriedení vodou (4 – 30 obj. %) použiť ako potravina alebo zložka potravín rovnakým spôsobom ako ocot poľnohospodárskeho pôvodu.
            
         
               (6)
            
            
               V niektorých členských štátoch sa môže nazvať „octom“ len ocot získaný fermentáciou poľnohospodárskych produktov. V iných členských štátoch sa však oba výrobky, či už ide o kyselinu octovú zriedenú vodou, alebo ocot získaný fermentáciou poľnohospodárskych produktov, predávajú pod názvom „ocot“.
            
         
               (7)
            
            
               Z rokovaní s členskými štátmi v pracovnej skupine vládnych expertov pre prídavné látky vyplýva, že existuje rovnaká technologická potreba v prípade prídavných látok v potravinách získaných zo zriedenej kyseliny octovej ako v prípade octu poľnohospodárskeho pôvodu. Je preto vhodné zrevidovať názov kategórie potravín 12.3. Ocot s cieľom spresniť, že zahŕňa zriedenú kyselinu octovú (zriedenú vodou na 4 – 30 obj. %) vhodnú na ľudskú spotrebu v snahe zabezpečiť transparentnosť a právnu istotu, pokiaľ ide o používanie prídavných látok v uvedenej kategórii potravín.
            
         
               (8)
            
            
               Komplexná európska databáza spotreby potravín (6) Európskeho úradu pre bezpečnosť potravín (ďalej len „úrad“) poskytuje informácie o spotrebe potravín v celej Európskej únii. Štatistické údaje zahŕňajú údaje o spotrebe octu poľnohospodárskeho pôvodu, ktoré úrad zohľadňuje pri posudzovaní expozície. Keďže zriedená kyselina octová sa používa rovnakým spôsobom ako ocot poľnohospodárskeho pôvodu, neočakáva sa, že navrhovaná zmena v názve kategórie potravín 12.3 bude mať vplyv na expozíciu účinkom prídavných látok povolených na použitie v uvedenej kategórii potravín.
            
         
               (9)
            
            
               Komisia musí podľa článku 3 ods. 2 nariadenia (ES) č. 1331/2008 požiadať úrad o vydanie stanoviska, aby mohla aktualizovať zoznam Únie obsahujúci prídavné látky v potravinách uvedený v prílohe II k nariadeniu (ES) č. 1333/2008 s výnimkou prípadu, keď sa nepredpokladá, že predmetná aktualizácia bude mať vplyv na ľudské zdravie. Keďže zahrnutie zriedenej kyseliny octovej do kategórie potravín 12.3 v častiach E a D zoznamu Únie obsahujúceho prídavné látky v potravinách predstavuje aktualizáciu uvedeného zoznamu, ktorá by nemala mať vplyv na ľudské zdravie, nie je nutné žiadať úrad o stanovisko.
            
         
               (10)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (11)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. februára 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
   
      (3)  Smernica Európskeho parlamentu a Rady 94/35/ES z 30. júna 1994 o sladidlách používaných v potravinách (Ú. v. ES L 237, 10.9.1994, s. 3).
   
      (4)  Smernica Európskeho parlamentu a Rady 94/36/ES z 30. júna 1994 o farbivách pre použitie v potravinách (Ú. v. ES L 237, 10.9.1994, s. 13).
   
      (5)  Smernica Európskeho parlamentu a Rady 95/2/ES z 20. februára 1995 o potravinárskych prídavných látkach iných ako farbivá a sladidlá (Ú. v. ES L 61, 18.3.1995, s. 1).
   
      (6)  http://www.efsa.europa.eu/en/datexfoodcdb/datexfooddb.htm.
   
      PRÍLOHA
      V častiach D a E prílohy II k nariadeniu (ES) č. 1333/2008 sa zápis týkajúci sa kategórie potravín 12.3 nahrádza takto:
      
         
                     „12.3.
                  
                  
                     Ocot a zriedená kyselina octová (zriedená vodou na 4 – 30 obj. %)“